ועדת החוקה, חוק ומשפט, כנסת 23, פרוטוקול מספר 153, 2020-12-02 09:30

יעקב אשר: בוקר טוב לכולם.

יעקב אשר: אני פותח את ישיבת ועדת החוקה, חוק ומשפט.

יעקב אשר: הנושא לדיון הוא הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 14), התשפ"א-2020 והצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 15), התשפ"א-2020.

יעקב אשר: זה כולל את מה שהיה לנו בישיבות הקודמות?

גור בליי: ביום דיברנו על 14, על הפיילוט של הקניונים והמוזיאוניים והשווקים.

גור בליי: עכשיו עושים תיקון של זה.

יעקב אשר: לפני הדיון אני רוצה לומר כוועדה שמטפלת בחלק גדול מתקנות הקורונה, במיוחד במה שקשור להגבלות ולדברים שהם משמעותיים מאוד לחיים של כל אזרח ואזרח, שאני חרד מאוד למה שהולך לקרות בתקופה הקרובה.

יעקב אשר: אני מתפלא מאוד על אנשים שרוממות הקורונה הייתה בגרונם במשך כל החודשים הללו, שדיברו על כך שצריך להתנהל באחריות ולשים את הכול בצד ולהתמקד כרגע בדבר שמצפים מאתנו האזרחים לעשות וזה טיפול יעיל ונכון גם בהתמודדות אל מול הקורונה וגם בהתמודדות של שגרת החיים עם הקורונה.

יעקב אשר: אגב, זה דבר שאנחנו ניסינו ואולי קצת הצלחנו לאחרונה - למרות שאני עדיין לא רואה את זה - להכניס לדיסקט של משרד הבריאות שהחכמה הגדולה יותר היא לא רק המלחמה בקורונה שבסוף תסתיים עם חיסון בעזרת השם – השאלה מתי הוא יגיע – אלא איך חיים לצד הקורונה וממשיכים בחיים ולא הולכים צעד קדימה, צעד אחורה, סוגרים, פותחים, פותחים, סוגרים.

יעקב אשר: מדובר כאן גם על עסקים, מדובר כאן על חיים של אנשים, על חינוך של ילדים.

יעקב אשר: תחשבו אם מישהו היה אומר לכם לפני שנה וחצי שהילדים שלכם ילמדו חודשיים בשנה, הינו מתקוממים, על זה הייתה כאן הפיכה, וזה מה שקורה.

יעקב אשר: אנחנו שנה ואם ניקח נטו את הזמן שהילדים היו בצורה מסודרת בבית הספר, אנחנו מדברים על דברים הזויים.

יעקב אשר: לכן אני קורא מכאן – אני הקטן ביחד עם חבריי בוועדה – לאותם אנשים שמתיימרים להנהיג את המדינה או מנהיגים את המדינה, ואני מצטט אתכם, עזבו הכול וטפלו בקורונה.

יעקב אשר: עזבו את הפוליטיקה, עזבו את הדברים שפחות חשובים, נסיים עם הקורונה – אם אנחנו רואים חיסון באופק של חצי השנה הקרובה – ונחליט שנתחיל לדבר פוליטיקה בעוד חצי שנה אבל לא עכשיו כי אני ממש חרד.

יעקב אשר: כמו שאמר קודם ניצן הורוביץ, לפני שנפתחה הישיבה עת דיברנו כאן, תחשבו על החלטות שיצטרכו לקבל בקבינט במצב כזה, שיושבות שתי מפלגות שמתמודדות ומפרקות את הממשלה, איך הן יקבלו החלטה על פרנסה של אנשים, איך הן יקבלו החלטה על החיים של האנשים, איך הן יקבלו החלטה על החינוך של הילדים שלנו?

ניצן הורוביץ: גם איך נקיים מערכת בחירות כאשר עשרה מיליון אנשים צריכים ללכת להצביע.

יעקב אשר: זאת שאלה טכנית בריאותית.

יעקב אשר: כאן דווקא נראה לי שאתה תראה יצירתיות של הקלות כאלה ואחרות כדי להגיע לזה.

יעקב אשר: אני אומר שאני פוחד מהחלטות שצריכות להיות יום יום או מדי שבוע בקבינט.

יעקב אשר: איך הן יתקבלו?

יעקב אשר: מה יהיה הטריגר שלהן?

יעקב אשר: מה יהיה ההיגיון והלוגיקה שלהן?

יעקב אשר: האם הלוגיקה תהיה מה טוב מבחינת ההתנהלות מול המגיפה הזאת או מה טוב לכל אחד בקלפי?

יעקב אשר: זה מדאיג מאוד.

יעקב אשר: זה חמור מאוד.

יעקב אשר: זה מפחיד מאוד.

יעקב אשר: אני פונה מכאן לראש הממשלה ולראש הממשלה החלופי, תמנעו את הפרסה הזאת של בחירות במהלך מגיפה.

יעקב אשר: זה לא יכול להיות, אין לכם מנדט ציבורי לעניין הזה ואני אומר את זה ואני חושב שאני יכול לומר את זה כי אנחנו כבר – לא עשיתי סיכום – חצי שנה כמעט יום יום נמצאים כאן בחדר ודנים ומנסים לטייב, לעשות את הדברים טוב יותר ולתקן.

יעקב אשר: פעם מצליחים, פעמיים לא מצליחים.

יעקב אשר: אני חושב שזאת האחריות הלאומית של כולם.

יעקב אשר: יש לנו עוד כמה שעות עד להחלטות של הערב ואני מקווה שאולי יסירו את זה מסדר היום.

יעקב אשר: לי יש הצעה יותר טובה לדיון הערב והיא לדון על אפשרות כמו שעשינו כאן את הפיילוט הזה של איים ירוקים.

יעקב אשר: אני שמעתי אתמול גם את פרופסור רמות שהייתה בזמנו בצוות של רוני גמזו מספרת לנו על דבר חדשני.

יעקב אשר: אני התפלאתי שהוא חדש כי אני יודע שבוועדה אצלנו דנו בזה לפני כחודש-חודש וחצי, באותה תוכנית של המרכז לשלטון מקומי שגיבשנו ביחד, שגיבשו יחד עם הוועדה, בה דיברנו על כך שניצור לא רק איים ירוקים אלא ניצור את הכרטיס הירוק שיהיה בנוי לא רק על מחלימים - כולם קופצים על המחלימים וכולי – אלא יהיה בנוי גם על בדיקות מהירות.

יעקב אשר: זאת אומרת, אנשים שיעשו בדיקה, יהיו להם לפחות 72 שעות שהם יכולים לתפקד, הם יכולים ללכת לאירועי תרבות וכולי.

יעקב אשר: זה וולנטרי.

יעקב אשר: מי שירצה ויתאמץ ויעשה בדיקה, אנחנו גם נגרום לכך שנדע יותר מה קורה.

יעקב אשר: יש מערכות דיגיטליות שיודעות לעבוד עם זה, עם ברקוד, או דרך הפלאפון, בסמרטפון או בכרטיס מגנטי כזה או אחר.

יעקב אשר: הדיסקט צריך להיות שם.

יעקב אשר: אם נעשה את הדברים הללו ואם נעשה את הבדיקות הסרולוגיות ונדע לגבי אלה שעברו את המחלה והחלימו ממנה או שיש להם כרגע את הנוגדנים, אנחנו נדע לתפקד בתוך התהליך הזה – ביחד עם הנבדקים - הרבה יותר טוב.

ניצן הורוביץ: משרד הבריאות אמרו שהם מתנגדים לזה.

יעקב אשר: כן, שמעתי.

ניצן הורוביץ: כי זה יעודד הדבקה.

יעקב אשר: כן, שמעתי.

יעקב אשר: מסיבות הדבקה.

יעקב אשר: אני שואל אותך, אתה ראית אנשים קופצים מתחת לרכב להידרס כדי לקבל משהו מהביטוח?

ניצן הורוביץ: הזוי.

יעקב אשר: יכול להיות שיהיה אדם הזוי אחד או שניים או פרומיל, אבל לכן אתם מונעים מעצמכם לשחרר את הכלכלה בצורה יותר טובה, לשחרר את החינוך בצורה יותר טובה.

יעקב אשר: אני לא מצליח להבין את זה.

יעקב אשר: במקום לשבת כל היום ולהתווכח כמה אנשים ייכנסו לחנות.

יעקב אשר: הנה, קחו את הפיילוט של הקניונים, הרי הפיילוט הזה היה יכול להיות הפיילוט הראשון שעובד על הברקוד.

יעקב אשר: הקניונים היו מחר קונים את המכשיר הזה של ברקוד ומי שהיה אחרי בדיקה מעביר את זה והוא ירוק, ומי שהוא לא ירוק, מיד שולחים אותו לבדיקה נוספת וכולי.

יעקב אשר: מי שהחלים ויש לו נוגדנים בגופו, יכול ללכת והוא לא צריך להיכנס לבידוד.

ניצן הורוביץ: בהתחלה הם בכלל התנגדו לבדיקות המוניות.

ניצן הורוביץ: אתה זוכר.

ניצן הורוביץ: הם לא רצו לעשות בדיקות.

יעקב אשר: נכון והיום הם מאשימים כשמנסים לבוא ולומר להם.

יעקב אשר: כאן אני חייב לומר משהו גם בפן החרדי כי היינו כל כך הרבה על הגריל בתקופות ההן.

יעקב אשר: היום, כשברוך השם אנחנו לא על הגריל, לא בראש ההדבקה אלא אולי אפילו הפוך, כשמתחילים קצת למחוא כפיים לציבור שכנראה כן ממושמע וכן עושה את הדברים, אומרים, לא, יש פחות בדיקות.

יעקב אשר: זה לא נכון.

יעקב אשר: כמו שאתה אומר, בזמנו הם התנגדו לבדיקות המוניות והיום בדיקות המוניות הן כלי.

יעקב אשר: לכן אני מציע לממשלת ישראל, מציע לראש הממשלה, מציע לבני גנץ, שבו היום ותביאו לנוב שורה של דרכון ירוק ולא רק למחלימים.

יעקב אשר: למחלימים ולנבדקים.

ניצן הורוביץ: לזכותך ייאמר שאתה דיברת על תעודת מחלים כבר לפני חודש וחצי.

יעקב אשר: חודשיים.

יעקב אשר: מסוכות.

ניצן הורוביץ: נכון.

יעקב אשר: אז הובטח לנו על ידי פרופסור גרוטו שעוזב את תפקידו ואולי בגלל שבאמת הוא היה יצירתי יותר מאחרים, את זה אני שם בסוגריים, הובטחו שהם הולכים על הכיוון הזה והוא הקים צוות לעניין הזה, אבל מישהו במשרד הבריאות מעדיף לעלות ולדבר על מסיבות הדבקה, על דברים הזויים כאלה ולהתעסק כל היום עם ה-R, אם הו הולך קצת ימינה או שמאלה.

יעקב אשר: תפסיקו לטפל בדיאגנוזה של המחלה ותתחילו לטפל באפשרות של לחיות עם הנגיף הזה.

יעקב אשר: עד כאן קריאתי הנואשת לשני ראשי הממשלה, החלופי והלא חלופי.

ניצן הורוביץ: צודק.

יעקב אשר: ניצן, אם אתה רוצה לומר משהו, בבקשה.

ניצן הורוביץ: קודם כל, אתה צודק ולא יוצא לי להגיד את זה הרבה.

ניצן הורוביץ: הנה, אני אומר, אתה צודק.

ניצן הורוביץ: יש ליקויים גדולים בהתנהלות של הממשלה מול המגיפה הזאת ואני חושב שהסיפור של איתור מחלימים וגם דרך בדיקות סרולוגיות, הוא כלי.

יעקב אשר: ובדיקות.

ניצן הורוביץ: כן.

ניצן הורוביץ: ובדיקות.

ניצן הורוביץ: הוא כלי בידיהם.

ניצן הורוביץ: הדרך למשל לפתוח חלק מענף התרבות, עוברת שם.

יעקב אשר: נכון.

ניצן הורוביץ: הדרך לפתוח מלונות נוספים, לא רק באיים הירוקים, עובר שם.

יעקב אשר: נכון.

ניצן הורוביץ: יש כבר מאות אלפים ואולי יותר שהחלימו ואין אתם שום בעיה, למה למנוע את הפעילות של האנשים האלה?

ניצן הורוביץ: צריך לעשות את זה בין אם יקראו לזה תעודת מחלים או דרכון ירוק או כל דבר אחר.

ניצן הורוביץ: זה לא מעודד הדבקה.

ניצן הורוביץ: שטות לומר את זה.

ניצן הורוביץ: אנשים לא רוצים להידבק במחלה ובטח לא בקורונה שהיא מחלה קשה ואפילו קטלנית ואנשים ייזהרו אבל מי שנדבק, מי שכבר חלה והחלים ויש לו נוגדנים והוא עם בדיקות שליליות, למה למנוע ממנו פעילות?

ניצן הורוביץ: מדובר במאות אלפי אנשים.

יעקב אשר: גם כאלה שלא חלו ועשו בדיקה עכשיו, יש להם 72 שעות להיות ירוקים.

יעקב אשר: תן לבן אדם 72 שדעות בשבוע, פתחת שלושת-רבעי מדינה.

ניצן הורוביץ: נכון.

ניצן הורוביץ: שלושה ימים.

אוסאמה סעדי: כבוד היושב ראש, לא הגעתי בזמן כי יש עוד ועדה שדנה בחוק שלקחו מוועדת החוקה.

יעקב אשר: לקחת.

אוסאמה סעדי: אני לקחתי?

יעקב אשר: כן.

יעקב אשר: תגיד באומץ.

יעקב אשר: לפחות תבטיח שזה יהיה החוק האחרון שאתה עושה כך.

אוסאמה סעדי: אמרתי שוועדת החוקה היא הוועדה המוסמכת והטבעית לדון בחוק.

אוסאמה סעדי: דחיתי בשאט נפש כל מה שמכוון - - -

יעקב אשר: ובסוף מה הצבעת?

אוסאמה סעדי: לא הצבעתי.

יעקב אשר: אתה לא.

יעקב אשר: אחרים.

יעקב אשר: ספרת שאחד יספיק והוא הספיק.

יעקב אשר: אני אגיד לך היכן הייתי מאוכזב.

אוסאמה סעדי: ראיתי שנועה שם.

אוסאמה סעדי: אבל זאת ועדת הבית.

אוסאמה סעדי: הצוות המשפטי וצוות הוועדה.

יעקב אשר: אתה מנסה למזער נזקים.

יעקב אשר: בסדר.

יעקב אשר: אני מבין.

יעקב אשר: הנזק כבר נעשה.

יעקב אשר: עזוב.

יעקב אשר: מה שהיה אתנו כבר לא יהיה.

יעקב אשר: אני רוצה לומר לך משהו ברצינות.

יעקב אשר: אני חושב שאני הייתי עושה אותו הדבר, אם זה היה הפוך.

יעקב אשר: אתה יודע שגור והצוות המקצועי אומרים לי את הדברים לפי הבנתם ולא תמיד אני אוהב לשמוע כל דבר אבל כאן באמת העניין היה שזה המקום הטבעי לדבר כזה.

יעקב אשר: זה רצח, אלה דברים שקשורים לכך.

יעקב אשר: כבודה של הוועדה במקומו מונח.

יעקב אשר: יש עוד דבר שהוא מה שנקרא בינינו כחברים.

יעקב אשר: כולם יודעים שגם אם אתה באופוזיציה ואני בקואליציה, אנחנו משתפים כאן פעולה, כולנו.

יעקב אשר: אם יש מצב כזה שבו יכול לעמוד ראש מפלגה בישראל ולומר גם בריאיון רדיופוני ולאחר מכן גם בישיבת הסיעה ביום שני שהחרדים ניסו לקבור את החוק של רוצחי נשים, בנושא האפוטרופוס, אם עומד אביגדור ליברמן ואומר שהחרדים ניסו לעזור לרוצחים – ואני מצטט, אני יכול להשמיע לכם את דבריו – רק על הדבר הזה אני רוצה את החוק הזה אצלי כי ראשית זה נכון וכך צריך להיות וגם כדי להוציא את הלעז וההסתה שבן אדם רק בשביל לקושש עוד כמה קולות עושה את הדבר הזה.

יעקב אשר: האמת היותר גדולה, שאתה יודע אוסאמה ואולי אני אחשוף את זה כאן – אני מקווה שהעיתונאים עוד ישנים ולא שומעים – שהסיבה שאתם הצבעתם בעניין הזה על הצעת החוק הזאת שתעבור לוועדה לקידום מעמד האישה הייתה כי שמעתי – אני לא יכול לחתום על זה אבל שמעתי - שהיה עוד חוק של עאידה תומא סלימאן שהיא רצתה שהחוק הזה יידון בוועדה לקידום מעמד האישה כי היא חברה בוועדה והיא חלק מהעניין, בעבר היא הייתה יושבת ראש הוועדה, ואני הסכמתי לכך.

יעקב אשר: אחמד יודע ואתה יודע.

יעקב אשר: אבל אז אומרים – אני לא אחראי – שאמר לה יושב ראש הוועדה לקידום מעמד האישה שאם הצעת החוק שלו תעבור לוועדת החוקה והצעת החוק שלה תעבור בקולותיכם לוועדה לקידום מעמד האישה, אני אדאג שהחוק שלה לא יעבור.

יעקב אשר: אני רק שמעתי וקשה לי להאמין שזה נאמר.

אוסאמה סעדי: אנחנו לא נתונים לאיומים ולא נקבל שום איומים.

אוסאמה סעדי: אני אמרתי את הדברים בצורה המפורשת ביותר ואפילו הגנתי עליך יותר מאשר אתה מגן על עצמך.

יעקב אשר: כשאני מגן על עצמי, אני גם מצליח.

יעקב אשר: כשאתה מגן עלי, משום מה זה לא מצליח.

יעקב אשר: הייתה התבטאות כזאת של יושב ראש הוועדה שאמר שאם זה לא יעבור אליו, אצלי זה לא יעבור וכך דואגים לקידום האישה.

יעקב אשר: זה קידום האישה.

יעקב אשר: זה לא קידום האישה, אלא זה קידום הגבר שעומד בראשות הוועדה לקידום מעמד האישה.

יעקב אשר: זאת הוועדה לקידום היושב ראש הגבר.

יעקב אשר: אני מקווה שאף אחד לא שמע את זה.

אוסאמה סעדי: לענייננו.

אוסאמה סעדי: כמובן אנחנו דיברנו ודנו בתקנות האלה ואתה בדקת עוד כמה דברים ואני מבין שהוכנסו כמה שינויים שמרחיבים ומגדילים את מספר האנשים בחנות לפי שטח החנות.

יעקב אשר: מצמצמים ומרחיבים אבל זה עושה שכל.

אוסאמה סעדי: אנחנו באמת לא רוצים לראות את המראות שראינו ואני אמרתי שהעיתוי שנבחר, ביום שישי, ב-בלק פריידי, זה היה קורה גם אם היית שם את כל המגבלות שאפשר לשים.

אוסאמה סעדי: ראינו בכל המקומות האלה מה קרה ולכן עדיף שהפיילוט הזה יצליח.

אוסאמה סעדי: כבר מזהירים אותנו מסגר שלישי, ואני לא יודע על סמך מה, אבל אנחנו באמת מקבלים פניות נואשות.

אוסאמה סעדי: אתמול קיבלנו פניות ואני וחברים שלי מהמשותפת הולכים לפגוש בעלי מסעדות בצפון שבאמת הם בפני פשיטת רגל והם לא מבינים למה בקניונים ובמקומות האלה אפשר ולמה לא יקבעו להם תו סגול מיוחד, לשבת בפנים או בחוץ, ויש מסעדות שיש להן שטח רחב ביותר.

אוסאמה סעדי: הם לא יכולים להכניס אפילו עשרה למסעדה ו-20 סועדים בחוץ?

אוסאמה סעדי: הם אומרים שהפיצוי הוא לעג לרש, שהוא בקושי מכסה את הדברים הפשוטים ביותר, את ההוצאות הפשוטות ביותר שיש להם וחלקם על סף פשיטת רגל וסגירה.

אוסאמה סעדי: אני פונה למשרד הבריאות שיתחיל לשקול את העניין הזה.

אוסאמה סעדי: דיברנו על מכוני כושר, על בריכות וכולי.

אוסאמה סעדי: כפי שעשו את הפיילוט הזה בקניונים ובאיים הירוקים עם התיירות, צריך למצוא פתרונות כי אחרת הענף הזה ירד לטמיון.

יעקב אשר: לפני שהגעת דיברנו על הדבר.

יעקב אשר: דיברנו גם בישיבה הקודמת ואלה גם המסקנות שלנו לישיבה היום.

יעקב אשר: אמרנו שאנחנו עומדים על כך שהפיילוט שהיה ועומד להסתיים ביום ראשון, יסתיים ביום ראשון והחלטת הממשלה צריכה להיות מבחינתי אחת והיא להמשיך את הדבר הזה ולהרחיב אותו.

יעקב אשר: אני אומר שוב, היו כאן חילוקי דעות, יש אפשרות שזה ייפתח לגמרי בכל הקניונים הקטנים, הגדולים והבינוניים ואני אומר שמבחינתי – מה לעשות, זה לפעמים הראש שלי – אני אהיה מוכן ללכת לשלביות אבל שלביות של קפיצה שתיתן עוד כמות גדולה ואחר כך תגיע לחלק האחרון.

יעקב אשר: הפיילוט הזה לא יכול להישאר.

יעקב אשר: אמרנו על דעת כל חברי הסיעה, ואני חוזר ואומר את זה גם כאן לאוזני משרד הבריאות, לאוזני משרד המשפטים שהצהירו בפנינו כאן בוועדה וגם בשיחות פרטיות שהיו לי עם המשנה ליועץ המשפטי לממשלה, שלא יהיה מצב שלוקחים פיילוט של ה-15 קניונים ועושים לו גזור הדבק על אותם 15.

יעקב אשר: זה לא יהיה.

יעקב אשר: יש פיילוט, שבו ותסיקו את המסקנות, אם הוא הצליח או לא הצליח וקבלו החלטה בהתאם.

יעקב אשר: אני חושב, וחבריי חושבים, שצריך כמובן להגדיל את האירוע הזה בצורה משמעותית.

יעקב אשר: לכן ידידי אוסאמה, אני טקטית לא הייתי מתחיל לפתוח עכשיו ענפים נוספים ולדבר עליהם כי אז יגידו שאם אנחנו עכשיו נגדיל את הפיילוט, יבוא עכשיו הלחץ השני.

יעקב אשר: אנחנו אמרנו קודם שאם הממשלה, הקבינט ומשרד הבריאות היו הולכים דווקא על האפשרות לנסות למצוא את הדרך ללכת לבדיקות המוניות רגילות, PCR, שנותנות לאנשים 72 שעות, אם הם היו הולכים על בדיקות סרולוגיות, אז אנחנו יודעים להבדיל בין האוכלוסייה.

יעקב אשר: ואגב, חשוב לנו לעשות את זה כי כאשר יגיעו החיסונים, נדע מי לא צריך להתחסן כרגע וייתנו עדיפות.

יעקב אשר: זה צריך להיות הדבר ואז יהיה אפשר לפתוח מכוני כושר, אז יהיה אפשר לפתוח תרבות, אפשר יהיה לפתוח בתי כנסת, אפשר יהיה לפתוח כל דבר שהוא ובתנאי שהאיש שבא לשם הוא ירוק, ירוק או בגלל שהיה לו או בגלל שאין לו כרגע כי הוא נבדק.

יעקב אשר: זה הלחץ שאנחנו צריכים להפעיל.

יעקב אשר: כבר חודשיים אני צועק את זה.

ניצן הורוביץ: יש כאן מיס-קונספציה.

ניצן הורוביץ: כמו אמרנו, משרד הבריאות התנגד בהתחלה לעשות בדיקות רחבות, שהיום זה נראה הזוי.

ניצן הורוביץ: אני רק רוצה להעיר הערה ואני לא בא לפגוע בענפים אחרים.

ניצן הורוביץ: אני הייתי בעד פתיחת הקניונים ואני בעד פתיחת המסעדות.

ניצן הורוביץ: נאבקתי כאן אפילו על ה-טק אווי שבסוף קרה.

ניצן הורוביץ: בכל זאת יש ענף אחד שהוא ענף התרבות שכולו סגור מאז מארס.

ניצן הורוביץ: לחשוב רק כמה אנשים עובדים בנושא הזה ואין אופק לפתיחה.

ניצן הורוביץ: גם המוזיאונים שפתחו בסוף, זה רק בשולי השוליים.

ניצן הורוביץ: זה ענף גדול, המון אנשים מתפרנסים, יש כבר פיילוט כמו שהיושב ראש אמר, לפחות המחלימים יוכלו ליהנות מזה, כבר יש היקף כזה של מחלימים שאפשר להפעיל עבורם.

יעקב אשר: הם ירוקים.

יעקב אשר: איים ירוקים קטנים.

ניצן הורוביץ: נכון.

ניצן הורוביץ: אגב, זה כאן או שזה בוועדת חינוך?

יעקב אשר: זה פה.

יעקב אשר: תרבות זה פה.

ניצן הורוביץ: נדמה לי שהם עושים על זה דיון ביום שני.

גור בליי: רק מערכת החינוך זה שם.

ניצן הורוביץ: אבל הם עשו דיון על התרבות בוועדת חינוך.

גור בליי: התקנות הן אצלנו.

ניצן הורוביץ: זה ענף שלם ובכלל אין עבודה.

יעקב אשר: לא רק זה אלא גם האופי של הענף הזה, ואני אזכיר לכם נשכחות.

יעקב אשר: בזמנו דיברתי על תרבות ועלך בתי כנסת ולא סתם אמרתי.

יעקב אשר: מסעדות זה סוג מסוים.

יעקב אשר: כושר זה דבר מסוים, לטוב ולמוטב.

יעקב אשר: קניונים זה דבר מסוים.

יעקב אשר: כאן זה דבר שאנשים מגיעים למקום, יושבים, אנחנו כמובן נאסור אכילה שם, יושבים עם מסכות ומאזינים או להרצאה או לאיזה מופע סטנד-אפ או לחזן בבית הכנסת.

יעקב אשר: למה לא? איפה ההיגיון?

ניצן הורוביץ: אני מסכים אתך.

יעקב אשר: אין היגיון.

יעקב אשר: כפי שנאמר, יהיו מסיבות הדבקה.

יעקב אשר: את זה אומר מנכ"ל משרד הבריאות, מנהל בית חולים לשעבר שאני מאוד מעריך אותו.

יעקב אשר: לדעתי יש כאן התקבעות, לא יציאה מהקופסה.

יעקב אשר: אנחנו מדינה יותר משוכללת, יותר נועזת, היינו צריכים לבוא עם תרגילים איך לעבוד על הקורונה ולא איך לעבוד על עצמנו, איך לחיות אתה עד שיגיע החיסון.

יעקב אשר: אדוני היועץ המשפטי, אני מציע להקריא את התקנות.

יעקב אשר: אני חושב שאין לנו כאן

יעקב אשר: חילוקי דעות ונוכל להצביע.

יעקב אשר: הכיוון שלנו, הוא גם מה אמרנו בישיבה הקודמת.

יעקב אשר: אנחנו נאשר – עוד לא הקראנו את התיקון שהיה בזכותנו – את התקנות מתוך קריאה ואני רוצה את זה גם בנוסח ההחלטה, אם זה אפשרי, במכתב שיגיע למזכיר הממשלה.

יעקב אשר: אני רוצה שיהיה כתוב שם שמבחינתנו אישרנו את הפיילוט לתקופה הזאת של הפיילוט ואנחנו מודיעים לממשלה שהיא חייבת לקבל מסקנה מהפיילוט הזה ולפעול רחב.

יעקב אשר: תמצאו את הדרך איך המסר הזה יעבור בצורה הכי ברורה.

יעקב אשר: זאת הכוונה שלי לעשות.

יעקב אשר: אני רוצה עוד דבר אחד, אולי לפני שאתה מקריא.

יעקב אשר: ניצן, גם זה דבר מעניין.

יעקב אשר: בעצם התיקון שהם עשו עכשיו שנקריא אותו, נתנו אפשרות להיכנס ליותר אנשים לחנויות לפי אחד ל-15 מטרים, בחנויות הגדולות, וראיתי שיש שילוט מאוד יפה בתוך הקניונים.

יעקב אשר: אני מתחיל לדבר כמו אדם מבוגר שמספר שכמה שנים הוא כבר צעק על משהו.

יעקב אשר: דיברתי על כך שחנויות צריכות שיהיה להן בחוץ שילוט או של העירייה או של בעלי הקניון בקניונים או של בעל החנות עצמו, שילוט שאומר שבחנות זאת יש 200 מטרים, מותר להיכנס איקס אנשים.

יעקב אשר: אז גם הקונים עצמם הם פקחים.

יעקב אשר: אתה לא צריך פקחים כי אדם מתורבת שנכנס ורואה שבעל החנות מכניס הרבה יותר, הוא אומר לו שיפעל לפי מה שמותר לו.

יעקב אשר: לכן אני אומר את התיקון שעשו לגבי החנויות בקניונים, צריך לעשות את התיקון הזה בחנויות ב-ביגים, בחנויות גדולות אחרות שהן לא ביגים.

יעקב אשר: אותו היגיון.

יעקב אשר: היגיון אני מאוד מסכים אתו כפי מה שאנחנו הולכים לקרוא תכף בהחלטת הממשלה.

יעקב אשר: אני מבקש, הוועדה מבקשת, שהתיקון הזה יהיה.

יעקב אשר: אגב, גם מבחינת שוויוניות יש בזה משהו.

גור בליי: נכון.

גור בליי: רצינו לשאול אותך על כך.

יעקב אשר: בסדר.

יעקב אשר: בוא ניכנס לעניין הזה ונתחיל להתקדם כי עד 11:00 אני רוצה לסיים את הדיון.

יעקב אשר: תקריאו את מה שעוד לא הקראנו, שזה בעצם התיקון האחרון, תיקון מספר 15, נדון בו ונצביע.

גור בליי: טיוטת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 15), התשפ"א-2020 בתוקף סמכותה לפי סעיפים 4, 8, 12, 23, 35, 25 ו-27 לחוק סמכויות מיוחדות להתמודדות עם נגיף הקורונה החדש (הוראת שעה), התש"ף-2020 (להלן – החוק), ואישור ועדת החוקה, חוק ומשפט של הכנסת, מתקינה הממשלה תקנות אלה:

גור בליי: בתקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות), התש"ף-2020 (להלן - התקנות העיקריות), בתקנה 26 ברישה, במקום "ט"ז בכסלו תשפ"א (2 בדצמבר 2020)" יבוא "כ"ג בכסלו תשפ"א (9 בדצמבר 2020)".

גור בליי: בתקנת משנה (ב2), פסקה (2) להגדרה תפוסה מרבית המותרת המובאת בה - והנוסח המשולב הוא בטבלטים שבפניכם – אחרי "ובכל מקרה לא פחות מארבעה אנשים" יבוא "ואולם בחנות ששיטחה מעל 150 מטרים רבועים, מספר האנשים שלא יעלה על יחס של אדם לכל 15 מטרים רבועים בשטח המקום".

גור בליי: אולי שי יאמר כמה מלים.

שי סומך: משרד הבריאות יסביר.

שי סומך: נינה נמצאת ב-זום.

יעקב אשר: בבקשה.

יעקב אשר: שמעת את הכול עד עכשיו?

נינא כהן קרן: כן.

יעקב אשר: הפנמת?

יעקב אשר: משרד הבריאות הפנים?

נינא כהן קרן: אני אעביר את זה הלאה.

יעקב אשר: בסדר, אבל בצורה הכי ברורה שיכולה להיות.

גור בליי: כשאת מתייחסת, אם את יכולה להתייחס, מעבר להסבר, גם לשאלה שקודם העלה היושב ראש לגבי למה לא מחילים את הכלל הזה לגבי חנויות גדולות, גם על חנויות גדולות שהן מחוץ לקניונים בפרט ב-ביגים אבל האמת היא שזה יכול להיות לא רק ב-ביגים.

יעקב אשר: נכון.

יעקב אשר: לא רק ב-ביגים.

גור בליי: זה יכול להיות בכל חנות גדולה.

גור בליי: הכלל הזה, אין סיבה שהוא יחול רק על חנויות גדולות בקניונים סגורים.

גור בליי: חנות מאוד גדולה ששיטחה הוא מעל 150 מטרים רבועים, אם תוכלי להסביר מדוע לא יחול בכל חנות גדולה באשר היא.

גור בליי: אני חושב שראוי שכך יהיה וזאת כדי לשמור על השוויון.

יעקב אשר: לא רק על השוויון אלא גם לשמור על ההיגיון.

יעקב אשר: אני דווקא שיבחתי את התיקון שעשיתם כי הוא תיקון הגיוני.

יעקב אשר: מצד אחד צמצמתם את הכניסה לקניון במה שנקרא ברוטו.

יעקב אשר: הפקתם לקחים תוך כדי תנועה.

יעקב אשר: אני אומר שתפיקו גם את הדבר הזה שאני חושב שהוא נחוץ.

נינא כהן קרן: לגבי ההסדר עצמו.

נינא כהן קרן: באמת הרעיון הוא לעשות פיזור וריווח של מספר האנשים בקניון כך שיהיו פחות אנשים על כל מטר רבוע.

נינא כהן קרן: זה נעשה בשתי דרכים.

נינא כהן קרן: דבר ראשון, לגבי השטח של הקניון כולו שכולל גם את השטחים המשותפים.

נינא כהן קרן: במקום אדם לשבעה מטרים רבועים, זה יהיה אדם ל-15 מטרים רבועים.

נינא כהן קרן: הדבר השני, בתוך החנויות עצמן הרעיון היה שחנויות שהיום יכולות להכניס עד עשרה אנשים, לא נפגע בזה ונאפשר להן להכניס עד עשרה אנשים, אבל מ-150 מטרים רבוע, הכלל שיש גם בשטחים הציבוריים יחול על חנויות גדולות.

נינא כהן קרן: הן יוכלו להכניס אדם לכל 15 מטרים רבועים בלי התקרה המספרית של עד עשרה אנשים.

נינא כהן קרן: לגבי השאלה למה זה הוחל רק על חנויות בקניונים.

נינא כהן קרן: באמת הרעיון היה לבחון את זה במסגרת הפיילוט בלבד.

נינא כהן קרן: ברור שבסופו של דבר לאחר שיסתיים הפיילוט, ככל שתהיה החלטה על פתיחה מלאה של הקניונים, הכלל שייקבע לגבי תפוסה בחנויות, זה כלל שלוקח בחשבון את גודל החנות, ייקבע לגבי כל החנויות מאותו סוג, בין אם הן בתוך קניון ובין אם הן מחוץ לקניון.

נינא כהן קרן: כרגע אנחנו בוחנים את הכלל הזה ואנחנו בוחנים אותו במסגרת הפיילוט לתקופה מוגבלת בזמן שמסתיימת, כאמור, ביום ראשון.

גור בליי: יש לכם כבר כיוון מה יהיה ביום ראשון בהיבט הזה?

יעקב אשר: לא הייתי שואל את השאלה.

יעקב אשר: מהשאלה של היועץ המשפטי שהיא שאלה מצוינת משתמע כביכול שיכול להיות שאתם לא הולכים לקבל החלטות לכאן או לכאן מבחינתי.

יעקב אשר: לכן לא הייתי רוצה לשאול את השאלה הזאת.

יעקב אשר: אני מודיע לכם שזה חייב להיות לכאן או לכאן.

נינא כהן קרן: זה ברור ואנחנו הבהרנו את זה בדיון שעבר.

נינא כהן קרן: אני חושבת שכל אחד מנציגי הממשלה שדיבר הבהיר שהמטרה של הפיילוט היא פיילוט תקופה מוגבלת בזמן.

נינא כהן קרן: אחר כך ההחלטה שתתקבל תהיה החלטה רוחבית, גם לעניין התפוסה בחנויות, גם לעניין עצם הפתיחה.

נינא כהן קרן: יש כוונה לקראת סוף השבוע לקבל את ההמלצות.

נינא כהן קרן: למשרד הכלכלה יש את הצוות המקצועי שלו שאמור להעביר את ההמלצות שלו לאור הממצאים מהפיילוט ובהתאם להמלצות הממשלה תקבל החלטה.

נינא כהן קרן: זה תלוי כמובן בנתוני התחלואה.

גור בליי: עוד הערה לסדר שנינא לא התייחסה אליה.

גור בליי: התקנה הראשונה כאן לא עוסקת בקניונים אלא עוסקת בהארכת ההסדר שמאפשר הצבעה.

גור בליי: אני מבין שבתל מונד יש סיבוב שני ומאריכים בשבוע את ההסדר של ההצבעה בקלפיות.

יעקב אשר: המתח הורג אתי, מה בסוף יהיה בתל מונד?

גור בליי: במענה למה שהיושב ראש העלה קודם, יש בתקנות – אני לא יודע כמה אוכפים את זה בצורה אפקטיבית – בתקנה 9(ב), יש דרישה שמחזיק או מפעיל של מקום ציבורי או עסקי יציב שלט לעניין מספר השוהים המותר במקום.

גור בליי: זאת אומרת, יש את זה בתקנות.

גור בליי: אני לא רואה שמקפידים על זה בכל המקומות.

יעקב אשר: אני הייתי מציע למשרד הבריאות שבמהלך הישיבות משרד הבריאות או שר הבריאות יפנה לשר הפנים – אני מכיר אותו, הוא איש ביצוע והוא יודע לעשות דברים מהר - ויגיד לו שהוא ייקח את זה לידיים, רשויות מקומיות, מחלקת שילוט של עירייה עם עוד כמה עובדי עירייה בתוך שלוש-ארבעה ימים יודעים לרשת עיר שלמה עם חנויות כאלה, עם שלט.

יעקב אשר: יש להם מדידות מארנונה והם יודעים כמה מטרים יש.

יעקב אשר: זה חלק משגרת החיים עם קורונה.

יעקב אשר: אנשים יודעים, אנשים באים.

יעקב אשר: יש גם אנשים נורמטיביים ולא רק כאלה שהולכים למסיבות הדבקה המוניות כדי לקבל דרכון ירוק ולא רק מפירי חוק.

יעקב אשר: יש גם אנשים נורמטיביים שהם באים לחנות והם לא יודעים לספור כמה מטרים יש בה.

יעקב אשר: הם סומכים על בעל החנות.

יעקב אשר: בל אם יש שלט של העירייה שאומר כאן מותר להכניס 12 אנשי, כאן מותר להכניס שבעה אנשים, האנשים עצמם יהיו האוכפים שלכם.

יעקב אשר: תפסיקו להתעסק כל היום עם ה-R ועם המקדם ההוא והמקדם ההוא, סגר בערב וסגר בבוקר, אלא קודם כל תעשו איך אנחנו חיים בלי סגר.

יעקב אשר: לחיות בלי סגר, זה אומר שההוראות הן ברורות, והוראות הן חכמות.

יעקב אשר: כמו שתיקנתם את התיקון הזה שהיום אנחנו מאשרים, הוא תיקון חכם והוא תוך כדי תנועה.

יעקב אשר: זה מה שאני מצפה ממשרדי הממשלה לעשות שמתנהלים מול מגיפה, מול דבר שצריך לחיות אתו, אי אפשר לנצח אותו אלא בעזרת חיסון בעזרת השם ואי אפשר לברוח ממנו.

יעקב אשר: סתם עצה טובה.

יעקב אשר: אם יש הפסקה בדיונים, ששר הבריאות יבקש את זה משר הפנים, שהשלטון המקומי ייקח את זה על עצמו.

נינא כהן קרן: אנחנו כמובן לא נתנגד לרעיון כזה.

נינא כהן קרן: זה מעביר את הנטל מאכיפה בדיעבד לסוג של בדיקה מראש, ולכן זה דורש עמדה של משרד הפנים, של השלטון המקומי.

נינא כהן קרן: כמובן שאנחנו כמשרד הבריאות נתמוך בכל רעיון מהסוג הזה.

יעקב אשר: אתם לא צריכים לתמוך.

יעקב אשר: אתם צריכים ליזום.

יעקב אשר: אם משרד הפנים לא ישתף פעולה, ספרי לי על זה אבל לא נראה לי שזה יקרה.

יעקב אשר: זה לא לתמוך אלא ליזום כי בינתיים אתם אלה שמנהלים את האירוע ולא משרד הפנים.

יעקב אשר: אנחנו סיימנו לומר את מה שיש לנו לומר בעניין?

גור בליי: כן.

יעקב אשר: אני מבקש שוב.

יעקב אשר: אני רוצה שבנוסח יהיה ברור לחלוטין, וגם שומעים אותנו נציגי משרד המשפטים.

יעקב אשר: אני אומר במפורש שהפיילוט היה פיילוט, שבו, תהפכו אבן על אבן ותבדקו את כל המסקנות שלכם.

יעקב אשר: אנחנו בתקנות עד יום ראשון חייבים שתהיה החלטה לכאן או לכאן.

יעקב אשר: לא עוד כמה ימים דחייה ולא עוד סיפורים כאלה ואחרים.

יעקב אשר: על סמך זה ובגלל זה אני רוצה להעלות להצבעה את שתי התקנות הללו.

יעקב אשר: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 14), התשפ"א-2020.

יעקב אשר: מי בעד?

יעקב אשר: מי נגד?

יעקב אשר: מי נמנע?

יעקב אשר: בעד – 1

יעקב אשר: אושר

יעקב אשר: אחד בעד ואחד נמנע.

יעקב אשר: התקנות אושרו.

יעקב אשר: מי בעד אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות נוספות) (תיקון מס' 15), התשפ"א-2020?

יעקב אשר: מי נגד?

יעקב אשר: מי נמנע?

יעקב אשר: בעד – 1

יעקב אשר: אושר

יעקב אשר: אחד בעד ואחד נמנע.

יעקב אשר: התקנות אושרו.

יעקב אשר: תודה רבה.